代陳季若上倉使
作者：林光朝
朝代：宋

paragraphs: 大塊始開鑿，媧皇爲補天。
天平雷雨正，后稷誨之田。
大浸十二歲，流金復七年。
幸哉堯湯民，以手摩撫然。
徂丘虐焰起，秦俗相焚煎。
官租奪以半，飽食何夤緣。
自從漢道昌，敦樸乃其先。
初開常平議，聚粟如源泉。
年登穀價賤，散以大農錢。
旱潦或艱食，用之如轉圜。
悠悠百王心，皎皎三代前。
井田日以壞，此法當磨鎸。
公侯希世珍，秀色媚長川。
官學有根株，誦詩三百篇。
風土無隱情，是爲大夫賢。
摶飯哺赤子，當食長爾憐。
江東百萬戶，彫俗生春妍。
持節閩嶺初，有如病者痊。
劉晏取予術，夷吾輕重權。
義倉有粟腐，物價敢喧闐。
斯助阜民政，南風吹五絃。
晝日公侯門，客車動百千。
下吏走塵土，從容愧執鞭。
豈不隨吹噓，譬彼乘風船。
長技非卓魯，主德奚由宣。
松竹伴孤吟，敢懷歲月遷。
終酬國士知，未甘長棄捐。